CFR Călători a modernizat 6 vagoane și două locomotive din fonduri proprii. Grindeanu: „Sunt dovada că se pot face schimbări”
Ministrul Transporturilor, Sorin Grindeanu, a transmis, marți, pe Facebook, că a mers la Gara de Nord București pentru a vedea 5 vagoane și două locomotive modernizate din fonduri proprii ale companiei CFR Călători, spunând că „ele sunt dovada că se pot face schimbări, atunci când se dorește și există perseverență”. Cele cinci vagoane fac parte dintr-un lot de șase vagoane de călători clasa a II-a, modernizate în conformitate cu standardele UE, la SC Atelierele CFR Grivița, potrivit acestuia. Oficialul din Guvern estimează că, cel mai probabil în luna octombrie, va fi complet modernizat primul tren - o locomotivă și 12 vagoane.